Die T20I-wêreldbeker 2009 (Engels: 2009 ICC World Twenty20) het van 5 tot en met 21 Junie 2009 in Engeland plaasgevind. Dit was die tweede T20I-wêreldbeker in T20I-krieket wat deur die Internasionale Krieketraad (IKR) aangebied is. Destyds is na dié toernooi as Wêreldtwintig20 2009 verwys, maar sedert die 2021-toernooi staan dit as T20I-wêreldbeker bekend. Die manstoernooi is gelyktydig met die vrouetoernooi gehou en beide die halfeindrondte en die eindstryde van albei toernooie is op dieselfde dag op dieselfde stadions gespeel. Saam met die Kampioentrofee 2009 in September en Oktober was dit een van twee vername kriekettoernooie in dieselfde jaar. Twaalf nasionale krieketspanne het aan die T20I-wêreldbeker 2009 deelgeneem: Nege van die destydse tien toetskrieketlande (Australië, Bangladesj, Engeland, Indië, Nieu-Seeland, Pakistan, Sri Lanka, Suid-Afrika en Wes-Indië), saam met die wenners van die kwalifisering Ierland en Nederland. Nadat die Zimbabwiese span onttrek het, kon die derdeplekspan tydens die kwalifisering Skotland ook aan die toernooi deelneem. Die spanne is in vier groepe van drie spanne elk verdeel, waarvan elke span een keer teen al die ander spanne van die groep gespeel het.